NARIADENIE KOMISIE (ES) č. 1307/2008
z 19. decembra 2008,
ktorým sa stanovujú referenčné ceny určitých výrobkov rybného hospodárstva na rybársky rok 2009
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 104/2000 zo 17. decembra 1999 o spoločnej organizácii trhov s výrobkami rybolovu a akvakultúry (1), a najmä na jeho článok 29 ods. 1 a 5,
keďže:
(1)
V nariadení (ES) č. 104/2000 sa ustanovuje, že referenčné ceny platné pre Spoločenstvo môžu byť stanovované každý rok podľa kategórie produktu pre produkty, na ktoré sa vzťahuje pozastavenie cla podľa článku 28 ods. 1. To isté platí pre produkty, ktoré v dôsledku toho, že sa na ne buď vzťahuje záväzné zníženie cla podľa WTO alebo iné preferenčné dohody, musia dodržiavať referenčnú cenu.
(2)
Podľa článku 29 ods. 3 písm. a) nariadenia (ES) č. 104/2000 má byť referenčná cena produktov uvedených v častiach A a B prílohy I k uvedenému nariadeniu rovnaká ako cena, pri ktorej sa výrobky sťahujú z trhu, stanovená v súlade s článkom 20 ods. 1 uvedeného nariadenia.
(3)
Ceny príslušných výrobkov, pri ktorých sa výrobky sťahujú z trhu Spoločenstva, sa na rybársky rok 2009 stanovujú v nariadení Komisie (ES) č. 1309/2008 (2).
(4)
Podľa článku 29 ods. 3 písm. d) nariadenia (ES) č. 104/2000 sa referenčná cena za produkty iné ako uvedené v prílohách I a II k uvedenému nariadeniu stanovuje najmä na základe váženého priemeru colných hodnôt zaznamenaných na trhoch dovozcov alebo v prístavoch dovozu počas troch rokov bezprostredne predchádzajúcich dátumu, kedy sa referenčná cena stanovuje.
(5)
Nie je nutné stanoviť referenčné ceny pre tie produkty, na ktoré sa vzťahujú kritériá ustanovené v článku 29 ods. 1 nariadenia (ES) č. 104/2000, a ktoré sú dovezené z tretích krajín v nevýznamných objemoch.
(6)
Opatrenia ustanovené v tomto nariadení sú v súlade so stanoviskom Riadiaceho výboru pre výrobky rybného hospodárstva,
PRIJALA TOTO NARIADENIE:
Článok 1
Referenčné ceny rybárskych produktov na rybársky rok 2009, ako sa uvádza v článku 29 nariadenia (ES) č. 104/2000, sú uvedené v prílohe k tomuto nariadeniu.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. januára 2009.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 19. decembra 2008